<classify> ASKARI wa Hifadhi ya Taifa ya Rumanyika, Matondo Masunga ameuawa kwa kuchomwa mkuki wa sumu na jangili maarufu, Alfred Kamugisha anayefanya uhalifu ndani ya hifahi hiyo pamoja na ya Ibanda.Masunga alichomwa mkuki wa sumu na kufariki dunia usiku wa kuamkia Januari 6 mwaka huu na amezikwa Bariadi mkoani Simiyu. Kutokana na kifo hicho, Mkuu wa Wilaya ya Kyerwa Mkoani Kagera, Rashidi Mwaimu ametuma salamu za rambirambi kwa Kamishina wa Uhifadhi nchini, Allan Kijazi na Waziri wa Maliasili na Utalii, Dk. Hamisi Kigwangala.Mkuu huyo wa wilaya alisema mtuhumiwa huyo wa ujangili, anatafutwa muda mrefu kwa kufanya shughuli za uhalifu katika Hifadhi za Taifa za Rumanyika na Ibanda. Alisema mtu huyo anatuhumiwa kufanya mauaji hayo, baada ya maofisa wa Mamlaka ya Hifadhi za TaifaTANAPA kikosi cha doria, kupata taarifa kutoka kwa wananchi wema kuwa jangili aliyekuwa anatafutwa kwa muda mrefu, amerejea katika kijiji chao cha Kishaanda Kata ya Kibale.Inadaiwa kuwa mtu huyo alikuwa akijihusisha na wizi wa mbao katika hifadhi na kuzivusha kwenda nje ya nchi na kufanya uhalifu mbalimbali katika hifadhi hizo za taifa. Kutokana na taarifa hizo, majira ya usiku maaskari wa hao walikwenda kufanya doria za ulinzi katika Hifadhi ya Rumanyika na kumshuhudia mtu huyo akifanya vitendo vya uhalifu.Kabla ya kumfikia ili kumkamata, mtu huyo alirusha mshale uliompata Masunga na kusababisha kifo chake. Mwaka jana Kamugisha alikamatwa kwa tuhuma mbalimbali, ikiwemo mauaji na alitoroka akiwa na pingu na kukimbilia pasipojulikana.Kamishina Msaidizi wa Uhifadhi katika Hifadhi za Taifa za Rumanyika na Ibanda, Moranda Moranda alisema ameshangazwa na tukio hilo la mauaji, kwani mikutano ya wananchi na maofisa wa TANAPA, inafanyika mara nyingi na elimu inayotolewa ni juu ya uhifadhi, ushirikiano, ujirani mwema pamoja na faida wanazoweza kupata, pale wnapokuwa karibu na hifadhi za taifa.Alisema Masunga amekuwa mstari wa mbele, kufanya doria na kupinga vitendo vya ujangili na amewezesha kwa asilimia kubwa, kupungua wavamizi wa hifadhi hizo. Hifadhi za Taifa za Rumanyika na Ibanda, zina vivutio vya kutosha na ni hifadhi zenye utalii wa utamaduni na chakula. Zimefunguliwa hivi karibuni. Hifadhi hizo zimepakana na nchi za Uganda na Rwanda.Habari zilizopatikana baadaye jana jioni, zilisema mtuhumiwa huyo wa ujangili, amekamatwa na anashilikiwa Kituo cha Polisi Kyerwa. Kwamba mshale umechunguzwa na kuonekana kuwa hauna sumu, bali ulimchoma Masunga sehemu mbaya.  <topic>: KITAIFA 